khistorydata/jeongjo-sjw-relations huggingface dataset:
정조 19년
景慕宮朔祭親祭敎是時贊禮禮曹判書閔鍾顯典祀官奉常正柳師模宮司令元在明執禮行副司直尹行恁執尊典籍鄭履綏大祝修撰洪秀晩贊者引儀崔慶鎭謁者引儀任贊引兼引南會英祭監監察宋應望
정조 19년
乙卯四月初一日丑時上詣景慕宮朔祭親祭入侍則行都承旨李祖源右承旨李海愚左副承旨宋民載右副承旨鄭尙愚同副承旨李肇源假注書具得魯任俊常記注官金良倜記事官吳泰曾檢校直閣李晩秀以次侍立上具冕服行祭時至上出齋殿門就板位行再拜禮詣盥洗位盥洗訖進詣廟內行三上香奠幣獻酌禮出就板位行再拜禮仍詣望燎位望燎訖還詣齋殿仍命權退諸臣以次權退
정조 19년
乙卯四月初一日卯時上行展拜禮後還宮入侍則則行都承旨李祖源右承旨李海愚左副承旨宋民載右副承旨鄭尙愚同副承旨李肇源假注書具得魯任俊常記注官金良倜記事官吳泰曾檢校直閣李晩秀以次隨駕上具翼善冠衮龍袍出齋殿詣板位行再拜禮入廟內奉審訖出神門乘輿出逌瞻門入弘化門明政門永淸門交泰門還內諸臣以次退出
정조 19년
乙卯四月初一日巳時上御重熙堂左副承旨入侍時左副承旨宋民載假注書任俊常記注官金良倜記事官吳泰曾以次進伏訖上曰禮房承旨入侍出榻敎賤臣承命出傳禮房承旨李肇源追入進伏上敎民載曰承旨年今幾何民載曰今方六十二矣上曰若減一年則今年當加資矣上曰新榜及第中未入侍者爲幾人知入可也賤臣承命出回奏曰在京者爲五人其餘竝在外云矣仍命退承史以次退出
정조 19년
行都承旨李祖源病行左承旨李晩秀坐右承旨申獻朝坐直左副承旨金載翼坐直右副承旨鄭尙愚坐同副承旨李肇源坐注書鄭文始病一員未差假注書趙台榮仕直任百禧仕事變假注書申在祿仕
정조 19년
金載翼啓曰大司憲未差執義宋煥箕掌令李城輔在外掌令韓用鐸呈辭持平李羲甲雜科進去持平申鳳朝未署經監察茶時之意敢啓傳曰知道
정조 19년
李晩秀啓曰明日常參經筵取稟傳曰停
정조 19년
李晩秀啓曰今日雜科覆試時兩司當爲進參除在外外呈告人員竝卽牌招以爲推移進去之地何如傳曰允
정조 19년
李晩秀啓曰文臣製述及文武臣殿講還宮後更稟事命下矣以何日爲之乎敢稟傳曰今孟朔日次當同爲臨時更稟可也
정조 19년
李晩秀啓曰左副承旨宋民載今日不爲仕進卽爲牌招何如傳曰許遞前望單子入之待下批牌招察任
정조 19년
承旨前望單子入之申獻朝落點
정조 19년
醫官李周憲書啓臣伏承聖批傳於領議政洪樂性而所患膈氣之症比昨差勝神氣凡百猶未蘇健茶藥則姑爲停止方到高陽淸潭里數日調息以爲入城計料云此意詮次啓達傳曰穩抵近郊誠爲多幸何必數日便宜調攝雖至多日量力入城入城後亦勿入來肅拜待宣召造朝事遣史官傳諭于領議政所住郊墅
정조 19년
假注書具得魯奉命在外代以趙台榮爲假注書
정조 19년
假注書任俊常有頉代以金處巖爲假注書
정조 19년
事變假注書任厚常有頉代以申在祿爲事變假注書
정조 19년
假注書金處巖在外代以任百禧爲假注書
정조 19년
鄭尙愚啓曰事變假注書申在祿時無職名令該曹依例付軍職冠帶常仕何如傳曰允
정조 19년
鄭尙愚啓曰假注書任百禧時無職名令該曹依例付軍職冠帶常任何如傳曰允
정조 19년
傳于李肇源曰奉命史官入侍
정조 19년
傳于李肇源曰擧條批答承書而如是誤書當該注書趙台榮從重推考
정조 19년
金載翼啓曰直閣旣已完圈政官卽爲牌招開政下批何如傳曰允
정조 19년
有政吏批判書尹蓍東參判黃昇源進參議未差左副承旨金載翼進以金履禧爲大司憲李貞運爲副修撰李始源爲直閣李奭祚爲左尹申光河爲敦寧都正李運行爲吏曹正郞申龜朝爲兵曹正郞兪岳柱爲掌樂正再政左尹姜彝正右尹李奭祚兼校書校理單李始源
정조 19년
兵批判書沈煥之病參判未差參議沈鏗入直進參知李廷顯病右承旨申獻朝進副護軍白師誾李海愚副司直申思運李集斗洪仁浩李儒慶宋民載南公轍朴宗甲副司正任百禧申在祿
정조 19년
以濟州牧使李禹鉉狀啓漂人等生還之後始乃覺得惶恐待罪事傳于金載翼曰勿待罪事回諭李晩秀以禮曹言啓曰雜科覆試本曹三堂俱進事曾有定式矣今此式年雜科覆試今日當爲設場而參判李集斗謂有情勢參議朴宗甲身病猝重不得備員開場令政院卽速稟旨牌招何如傳曰判堂自多擧行勿爲進去參判參議許遞前望單子入之令政院待下批牌招進去可也
정조 19년
禮曹堂上前望單子入之參判趙鎭寬參議蔡弘遠添書落點
정조 19년
以禮曹參判趙鎭寬牌不進推考傳旨傳于金載翼曰更爲牌招
정조 19년
以禮曹參議蔡弘遠牌不進罷職傳旨傳于金載翼曰只推更爲牌招
정조 19년
李肇源啓曰禮曹參判趙鎭寬參議蔡弘遠牌不進推考傳旨及罷職傳旨今方捧入而雜科覆試禮曹堂上當爲備員進去參判更爲牌招而不得備員擧行何以爲之敢稟傳曰旣命更爲牌招牌去來各別嚴飭
정조 19년
金載翼啓曰禮曹參議蔡弘遠再牌不進罷職傳旨今方捧入而今日雜科覆試只有參判一人將不得備員擧行何以爲之敢稟傳曰只推更爲牌招
정조 19년
禮曹參判前望單子入之李義弼落點
정조 19년
金載翼啓曰卽者雜科入門官來言雜科覆試今方開場而觀象監提調尹師國謂有情勢不爲進參云特敎申飭之下屢度催促終不承膺事體所在誠極未安推考警責仍卽牌招使之擧行何如傳曰筵敎何如則焉敢若此乎況今日不緊酬應不欲爲之則情勢旣伸又復逡巡此果何許貌樣乎此啓辭還給更以不爲進去入稟則坐直承旨當爲先嚴處使之卽爲開場後以其形止微稟可也
정조 19년
假注書具得魯書啓臣敬奉聖諭馳往傳諭于京畿高陽下道面淸潭里領議政洪樂性所住處則以爲臣於再昨猥從縣道冒上一疏未蒙登徹衷悃莫暴方切悚恧之至千萬匪意史官儼臨山村傳宣聖諭慰存勤摯恩眷敻越伏地惶感不知名喩臣伏奉恩由省掃先壠致酹之隆渥澆奠之寵典感結幽明榮動鄕邑父子祖孫相對頌祝瞻天攢頓此生此世將何以圖報聖恩之萬一哉臣之離違京輦殆浹一旬扶病寸進纔到近郊五雲咫尺觚稜入望區區戀結之忱倍覺耿耿狗馬賤疾仰賴聖念之俯軫幸免顚仆旋獲痊可明再明間竊擬入城云矣敢啓傳曰知道大臣上來時道伯及各務差使員依例擧行道伯則除朝辭往還事分付畿營
정조 19년
鄭尙愚以兵曹言啓曰去春三朔能麽兒考講時訓鍊院僉正劉泰說都摠府都事黃相轅李東馝武臣兼宣傳官權翊張漢籌趙尹彦喆柳可源鄭日憲李榮大部將曺慶信柳煒申大恒守門將李東鉉劉宗嚴通禮院引儀李彦炲等一次不通訓鍊院判官安㢞主簿李宅懋都摠府都事朴廷宅武臣兼宣傳官朴顯億白思祖崔宗嶸李柱金鎭五金錫彬部將白光儀守門將康國愼李鎭鼎卞尙圭等二次不通訓鍊院判官元永厚主簿金宗鉉武臣兼宣傳官尹行源趙洵守門將沈學祖等三次不通竝依定式從重推考何如傳曰允
정조 19년
鄭尙愚以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 19년
李肇源以賑恤廳言啓曰中部衣廛一契任掌任光弼今月初一日本洞路傍得三歲遺棄女兒同里居良女朴召史欲爲收養義城正契任掌李二得今月初一日本洞路傍得三歲遺棄男兒同里居私婢唜每欲爲收養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 19년
乙卯四月初二日卯時上御重熙堂禮房承旨同副承旨入侍時行左承旨李晩秀同副承旨李肇源假注書李得魯記注官金錫泰記事官吳泰曾以次進伏訖上敎晩秀曰祭器造成當趁何日耶晩秀曰初四日內可以造成云矣上曰造成後當權奉于內閣而衣襨進去時當同爲封裹矣上曰二十一日丑時兼行還安告由祭事言于禮判可也仍命書傳敎曰今初二日永興本宮第一室祭器造成別擇吉日位版木當爲鍊正祭器造成處所禮房承旨戶曹堂郞進去祭器造成後奉安于內閣與衣幣香燭同爲陪進位版木鍊正處所禮房承旨本寺都提調提調禮曹判書進去奉安本寺傳祝日同爲陪進初九日咸興永興衣幣香燭封裹仍爲齋宿於封裹處所翌曉親傳如儀初十日詣齋所齋宿翌朝詣正殿親傳躋享告由兩本宮香祝及永興本宮第一室位版奉安祭香祝仍行祗送之禮而十八日永興本宮修理移安行祭時獻官禮判爲之而前一日齋宿二十一日咸興本宮告由行祭及兼行四月別大祭時道伯當爲獻官行禮其日亦爲齋宿而二十一日丑時永興本宮還安行還安祭兼行第一位追躋告由祭獻官大臣攝行其日亦爲齋宿又於二十一日卯時位版造成待時過當還內二十六日吉時永興本宮第一室位版奉安于正殿行躋享大祭兼行四月朔別大祭大臣以下當二獻行禮前一日齋宿過行禮時刻還內大臣則十一日當進去而禮判則初十日與咸興香官先捧衣幣香燭進去皆令該曹知悉擧行又命書傳敎曰卿等亦庶幾知予奉先一念之憧憧矣昨行大享出齋過夜待曉而起引接諸臣以今日之將爲莫重祭器之始役也此時卿等以汗漫之事煩瀆不緊之酬應者誠乎欠誠乎知予心乎不知予心乎卿等之尋單必因日前傳諭不敢煩瀆於此時而然卿等事豈成說乎領相疏猶令承宣錄送筵敎使之自外推去則況由單封還自多其例者乎卿等呈辭遣史官封還今月二十六日以前無非齋心之時而亦多卿等參班行禮節次若知所重義不敢在家竝須知悉事一禮傳諭于左右相又命書傳敎曰今番兩本宮儀文內閣主張擧行蓋自儀式自內閣編成而祀令不載於禮曹也連日齋宿且多擧行閣臣之苟且亦莫若近日直閣之代後日政差出又命書傳敎曰直閣差出有命本閣會圈當日爲之提學以下自本閣命招擧行仍命退承史以次退出
정조 19년
乙卯四月初二日午時上御重熙堂同副承旨奉命史官入侍時同副承旨李肇源假注書趙台榮記注官金錫泰記事官吳泰曾前假注書尹致永以次進伏訖上命書傳敎曰內閣圈坐聞已來會待完圈自政院稟旨開政又命書傳敎曰兵曹參判仍任禮曹參判前望單子入之待下批牌招察任又命書傳敎曰承旨房仍都承旨爲吏房又命書傳敎曰大禮當前卿宰侍從罷削人員竝敍用又命書傳敎曰躋享告由兩本宮祝文文任牌招使之製進上敎致永曰爾旣書啓而其外沿路民邑之弊奏啓可也致永曰淮陽府使朴師轍罪狀已於書啓略陳而謂有身病辭單呈營已踰數次官務廢却亦過三朔農時民情轉益遑急故敢此仰達矣上曰曠官至此民弊可知實病之可强與否令廟堂問于道臣使之狀聞可也致永曰臣於往來之路高山驛稱以無馬輒以民馬雇立故探其委折則謂以今站旣多營裨營吏輩無常往來已盡騎去蓋緣人持營門一馬帖輒徵騎卜或過數匹故在前使星之行例多民馬雇立之事云郵傳之法意甚重而有此襲謬之弊故敢此仰達矣上曰聞甚駭然旣聞之後不可以襲謬歇看當該察訪旣有拿問之命此一款添問目捧供令廟堂嚴飭道臣別加申明俾有朝令提飭之實效可也出擧條致永曰臣於歸路定平民人等遮路控訴者處處皆然故探其委折則河臺洞採金已過數十年至於近年以來金有盡而採無已不擇田圃墳墓審脈掘礦殆無餘地或自本府禁飭則差人輩持上司上營之關威喝官隷脅制村民故該洞原籍近百戶擧將負戴散而之他且採金之人皆是募得無産流落之輩輒過數百其所寄食寄宿不出於近村民舍其爲貽害不特河臺一洞云故敢此仰達矣上曰採金之弊可勝言哉人皆以爲藏寶不用有非富國之計予則每以爲不然者令行而俗美空曠處掘取而民納其稅官用所納則豈不爲兩便而今乃反是所謂設店卽一奸竇此所以年前嚴禁者也纔聞寧邊之弊於筵臣矣定平又如此戶判若能十分審愼必知其無疑然後差送差人則此弊何從而出卽令廟堂分付兩道道臣作弊差人無論華城裨將戶曹計士各別嚴治逐送後狀聞此果筵稟下送之事乎此一款亦爲査實筵稟則該堂該留守推考不爲筵稟則從重推考可也致永曰德原府元山津設置交濟倉今爲五十九年之久而自安邊至永興五邑皆屬於此以爲糶糴矣中年以來文高永三邑以其地遠爲弊次次分倉各自該邑受去其穀名曰交濟使之斂散而惟獨安邊尙此荏苒逐年糶糴於他境各社道里之距本倉遠者爲二百餘里近亦爲八九十里大嶺深川間多阻險負載來往山行露宿多費四五日情狀可矜如欲捨遠社而就近社分給則應分穀數至於三千一百餘石一夫所受其數夥多民皆不願故勢不獲已毋論遠近一體分給故生民痼瘼已無可言而又以分還事言之每以二留一分之故還民軍受食兩年陳腐之穀及其納還必以精實穀責納欲救其弊則本府之奉龍浪下浪新鶴缺府倉等五倉皆是近海之地遠不過三十里今以交濟各穀九千石一竝分置於本府五倉以爲依例分留之地則雖當移轉之時必無未備之慮如此然後民邑之弊庶可蘇完云故敢此仰達矣上曰曾亦稔聞民弊旣如此令廟堂問于道臣狀聞後稟處可也出擧條命退諸臣以次退出
정조 19년
行都承旨李祖源病行左承旨李晩秀坐右承旨申獻朝坐直左副承旨金載翼坐右副承旨鄭尙愚坐直同副承旨李肇源坐注書鄭文始病一員未差假注書趙台榮仕直申在祿仕事變假注書未差
정조 19년
李肇源啓曰大司憲金履禧未肅拜執義宋煥箕掌令李城輔在外掌令韓用鐸呈辭持平李羲甲雜科進去持平申鳳朝未署經監察茶時之意敢啓傳曰知道
정조 19년
傳于鄭尙愚曰右副承旨入侍
정조 19년
假注書任百禧有頉代以申在祿爲假注書
정조 19년
事變假注書申在祿陞付代以李爲事變假注書
정조 19년
傳于鄭尙愚曰今日因韻書印役事思之故檢書李德懋之才識尙今不忘其子聞已闋服李光葵特差檢書官
정조 19년
兵曹口傳政事副司勇李光葵
정조 19년
申獻朝以弘文館言啓曰新除授校理崔獻重副校理李始源修撰申大尹副修撰金熙采徐有聞竝卽牌招察任何如傳曰允
정조 19년
申獻朝以吏曹言啓曰本曹佐郞沈鎜呈狀內矣身素患痰癖之症當此換節之時一倍添劇萬無供職之望云身病旣如是則有難强令察任今姑改差可如傳曰允
정조 19년
有政吏批判書尹蓍東參判黃昇源進參議未差右副承旨鄭尙愚進以崔獻重爲校理李始源爲副校理申大尹爲修撰徐有聞金熙采爲副修撰尹在陽爲吏曹佐郞兼直閣單李始源
정조 19년
兵批判書沈煥之參判趙鎭寬病參議沈鏗入直進參知李廷顯病右承旨申獻朝進副司直李泰永韓晩裕
정조 19년
以校理崔獻重副校理李始源修撰申大尹副修撰徐有聞牌不進罷職傳旨傳于李肇源曰只推
정조 19년
鄭尙愚以御營廳言啓曰本廳字內惠化門北邊鷹峯近處體城四間半許頹圮處今四月初四日爲始改築之意敢啓傳曰知道
정조 19년
乙卯四月初三日辰時上御重熙堂右副承旨同副承旨入侍時右副承旨鄭尙愚同副承旨李肇源假注書任百禧記注官金良倜記事官吳泰曾以次進伏訖上曰直閣肅拜乎肇源曰俄已肅拜矣上曰直閣入侍良倜承命出與直閣李始源偕入進伏上曰予與爾晩交矣不但與爾晩交重臣亦晩交矣始不知爾爲何狀以策問一券遂與之交今已爲閣臣矣人臣事君何必文爲但凡音之起由人心生見其文亦知其心須思以心事予毋負特簡可也予之每眷於重臣者亦以其心也仍命先退上敎肇源曰承旨先爲出去以待乃兄之到門可也直閣出去時直付玉堂竝導金鑞兩牌好矣命書傳敎曰在外及未肅拜玉堂許遞又命書傳敎曰政官牌招開政命尙愚書公事判付仍命退承史以次退出
정조 19년
乙卯四月初三日未時上御便殿左承旨入侍時行左承旨李晩秀假注書趙台榮記注官金良倜記事官吳泰曾以次進伏訖上曰儀軌堂上入侍出榻敎賤臣承命出與工曹判書李家煥偕入進伏上曰所出凡例皆已釐正耶家煥曰凡例方與諸堂議定而尙未得要領上曰無模倣依準而然耶冊名亦何以爲之卿其思得乎家煥曰以臣賤見無以質定仰對矣上曰今適思之以整理通考爲名凡於纂修之例依文獻通考編輯何如家煥晩秀曰如是爲名實爲洽好而從此編輯之役有所向方矣上曰然則卿等分掌從速成出卿等二人爲校正堂上其餘以儀軌堂上爲稱郞廳之近日不爲仕進者竝減下之意言于摠理大臣使之草記可也命退諸臣以次退出
정조 19년
行都承旨李祖源坐行左承旨李晩秀坐行右承旨李奭祚未肅拜左副承旨申獻朝坐右副承旨鄭尙愚坐直同副承旨李肇源坐直注書鄭文始病一員未差假注書趙台榮仕直申在祿仕事變假注書金秉淵仕
정조 19년
李祖源啓曰明日常參經筵取稟傳曰停
정조 19년
李祖源啓曰左副承旨金載翼今日不爲仕進卽爲牌招何如傳曰聞其實病勢難供劇云許遞前望單子入之待下批牌招察任
정조 19년
傳于李肇源曰正言金羲淳前校理朴鍾淳韓致應牌招來待
정조 19년
傳于鄭尙愚曰工房承旨入侍
정조 19년
李肇源啓曰正言金羲淳依下敎來待矣傳曰入侍
정조 19년
李肇源啓曰前校理朴鍾淳依下敎來待矣傳曰入侍
정조 19년
傳于李肇源曰右副承旨同副承旨入侍
정조 19년
鄭尙愚啓曰前校理韓致應依下敎來待矣傳曰入侍
정조 19년
事變假注書李在外代以金秉淵爲事變假注書
정조 19년
鄭尙愚啓曰新除授承旨李奭祚年已過限何以爲之敢稟傳曰牌招
정조 19년
以行右承旨李奭祚牌不進推考傳旨傳于李肇源曰更爲牌招
정조 19년
傳于李肇源曰坐直承旨入侍時囚姑放
정조 19년
以慶尙監司趙鎭宅狀啓慶州府民家燒燼事傳于李肇源曰依尤甚邑施惠近例施行事令廟堂行會擧行形止狀聞事分付
정조 19년
李肇源以弘文館言啓曰校理崔獻重修撰申大尹副修撰徐有聞旣有只推之命副校理李始源疏批已下竝卽牌招察任何如傳曰允
정조 19년
李肇源以戶曹言啓曰永興本宮祭器造成時工匠大銀匠邊首朴天得小爐匠邊首金仁璟鍮匠邊首金鼎起各木二疋布一匹大銀匠李文興等二名小爐匠李光得等五名鍮匠鄭泰兼等六名各木一疋布一疋依下敎分等施賞之意敢啓傳曰知道別看役計士員役亦爲施賞可也
정조 19년
李肇源以戶曹言啓曰永興本宮祭器造成時工匠施賞草記批旨內別看役計士員役亦爲施賞可也事命下矣別看役丁遇泰木三疋布二疋計士李思質等二人書吏李聖珏等三人各木二疋布一疋庫直朴敏恒木布各一疋官使喚太平伊等二名各木一疋參考前例分等施賞之意敢啓傳曰知道堂郞及監董閣臣依筵敎追後書啓可也
정조 19년
副校理李始原疏曰伏以臣姿庸識淺最出人下詩禮世業之傳至于臣身而鹵莽無聞中嬰危疾甘於抛廢晩從蔭仕一任潦倒置身於刀圭攝護之中弊神於簿領滾汨之際榮名一塗夢想斷矣不惟臣之自期如此凡知臣之劣而憐臣之病者孰以今日之榮擬議於臣者哉而天下之事乃有出於意慮之外者忽於闡慶之辰獲荷擢第之恩自是以來異渥殊遇逈出常格强拙應製則不以荒陋而必奬借之猥與編書則不以謏寡而必顧問之一己之光榮至矣擧世之觀瞻聳矣而顧其時名未登籍褐猶在身臣是何人叨蒙寵眷至此之極哉臣循分怵義感與愧積不能自喩父子兄弟每於私室宴閑之際相與攢手祝聖期以忘身爲一分報效之道矣今於未數旬之間閣圈成而臣之不肖居然爲選首竟至恩點降而牌招踵臨臣於是震駴悸恐繼之以慙恧不知此身之將何所容措也格例所拘不敢違傲章皇出肅手擎華誥歸見兩親前導輝映光動鄰里繼又伏承玉署之命世所稱淸塗華貫一時竝湊左右兜攬此豈臣平生意望之所嘗及者乎噫臣以冗卑之蹤昵侍龍光者亦屢矣凡臣之表裏長短宜無所逃於淵鑑之下者不知聖明何所取於臣身而裁成之勤注想之篤一至於此也臣之愚魯亦嘗知殿下設閣之本意也其選則至峻其地則至近其爲責任則至重而大蓋將妙揀一時之英俊倚之以心膂宥密之親畀之以潤色討論之工石渠龍圖未足以喩其華矣瀛館藝苑未可以角其高矣其爲職也旣如是之高華則膺是任者必其人器相稱然後庶可免玷汚淸選之譏顧今人物眇然如欲得陸贄歐陽者類以充此選則果亦難矣而明廷賢彦磊落相望學識才藝之十倍於臣者亦不患無其人矣臣何敢超諸彦而上之揚揚蹲冒若固有之而不念駑賤之累華銜也哉嗚呼是任之難自創始而已然亦豈有昨今之殊而其精白身心對揚德美使殿下當初設施之意純粹明正如日中天者卽今日叨是任者所宜藉手自勉處也以臣癃陋之質淺蔑之學將何以稱塞委畀之眷贊斡丕變之機飭愼淬礪不負我聖上斷然授臣不少疑難之大德至恩也哉臣晝宵思度內省旁忖終不得其可承之理玆未免忘其僭猥露章自列一初告君言不敢飾伏乞天地父母察臣言之非出虛假亟鐫臣內閣玉署之命俾重淸選獲安私分焉臣無任屛營祈懇之至省疏具悉爾其勿辭察職
정조 19년
忠淸道幼學閔爀洙進士朴民淳幼學李奎五李景燮申大鵬李春源進士李復性鄭錫休幼學宋煥智權中緝金載厚南紀澤宋載榮權宜仁南紀漢尹任烈宋煥國趙正逵李縉明權裕仁宋煥明金載權南七來權寶仁尹甲烈趙得逵魚有濟李奎成進士魚錫白蔡弘臣幼學權近仁宋宅鼎金載光李奎德李東普金鑄宋觀賢金致敬李一源進士李日煒幼學李能濟李施晉進士朴和燮李毅采幼學魚在濂洪大源宋鼎圭李直源鄭樂善金鐘五兪漢盛洪心浩李泰秀宋殷鼎魚錫玄李松普李時祜洪樂忠兪日柱洪益度宋禹鼎進士孟欽圭幼學李在源朴和文沈運之閔百東蔡顯圭進士蔡弘一幼學卞喆鎭金鐘顯李恒載宋奎輝卞宇鎭李范載閔興顯卞至中沈述之蔡錫圭朴和赫趙鎭殷韓齋維沈緯之金鐘晦金玉淵李彦培趙翼永李東任洪起榮朴和寅鄭會善朴鳴和朴運陽崔公燮李守謙韓正維進士李得和辛之洛幼學崔漢民鄭師善李宜謙生員鄭汝燮幼學洪纘猷李敏培金鐘彬韓元新卞九鎭進士洪宗九幼學申溶金恒淳申光玉李宜緝朴和喆鄭膺善韓又新金翼淳宋志鶴李敦祜魚錫瑛李在赫李沂源李聖秀洪樂恕韓景維金井淳李明源洪樂愈尹集烈鄭魯善權逴李策宋命圭進士愼汝道幼學尹致殷尹勉敬蔡景圭李潤載鄭世輝李東宇南舜五金時雨李永載李崧鄭履輝蔡弘圭尹致靖洪宗默南志溫尹心元李光祜金光顯尹昇東南履爀宋元行李鎭宅尹克烈卞浩元李迪載宋璨圭進士蔡宗永李心永伏以臣等故文敬公臣鄭澔樓巖書院配食事欲瀝懇陳請者已有年矣近年以來朝廷以祠院之濫竽一切禁之夫濫竽之弊誠或有之而朝廷之設禁亦不得已也臣等以是趑趄言在口而不敢發矣旣又竊伏思量朝廷之禁只禁其濫竽且禁其新創耳若鄭澔之有可祀之實乃我聖明之所已俯燭國言之所共公誦而尙無享俎之所有欠象賢之典且況舊院之濟配實有異於新建而特享也玆敢叫率遠近累舍繭足仰陳於九閽之下惟聖明裁幸焉臣等竊念鄭澔卽故相臣文淸公澈之孫先正臣文正公宋時烈之門人家學已有淵源師承又傳旨訣靜養密察勇往直前其踐履之篤實造詣之精深固非臣等末學所敢遽議而第竊伏聞我肅宗大王嘗於嚴威譴斥之際敎以剛介可取我英宗大王亦於譴退之日乃有泰山北斗之敎又嘗褒之以山林宿德斯文重望夫以二聖祖之明其所以知之而許之亦可謂深矣王言如綍炳如日星雖窮鄕末學皆能誦而傳之至於戊申秋節惠之典我聖上宸章特侑迺以維巖有文控于華陽屹如柱撑廻彼瀾狂首稱道之則聖意之所以褒美而推許之者旣重且大矣若曰道或顯晦身以屈伸若曰洞辨國是永光師門則澔所以以道殉身之死靡忒之志抑邪扶正克遵師志之義抑亦聖明之所已洞悉而至於末段酌洌秋泉一句語尤有大焉包含蘊蓄引而不發大哉之王言微乎之聖旨蓋亦時世之然也其於澔蓋所以默契而心許之者嗚呼至矣首尾數十百字雲漢之昭回而固已盡澔平生學問事業之正大光明古所謂知臣莫如君者正謂此也臣等雖欲一一詳陳而固無所容喙於聖敎之下矣只臣以班班於文績之可考者略陳其一二焉嗚呼先正臣宋時烈平生身任以明天理正人心之義而不幸一種陰邪孽芽其間倒戈椓正毁經侮聖之徒不一而足使世道乖亂倫彝傷敗其禍有甚於洪水猛獸世莫敢誰何而澔以隻手孤危之蹤當虓怒決裂之勢未嘗以禍福而或撓未嘗以進退而或間至若戊寅西穀之箚袖陳於奉辭陞辭之際以爲億萬生靈旣盡推塡於溝壑之中又以驅而納諸夷狄禽獸之域而擧世恬憘曾莫之恤直欲痛哭而流涕也且辭且陳感慨不已聖祖嘉褒諭以今日此箇議論終不可無也及夫辛壬凶黨誣起大獄澔以八耋之年退處鄕廬聞極驚痛力疾構疏齎付家僮極陳群凶締結宦妾動搖國本之狀遂被凶徒之擠陷西塞南島棘囚三年及至天日重明起廢入朝則首以辨聖誣討國賊爲己任奏筵論箚懇懇靳靳終至於決去就凡於明大義衛宗社之道隨事輒陳言無不盡剖析剴切皆可以垂而範俗世道雖下而一半士類能知此箇義理之撑天地亘萬古而不可墜失則皆澔之力也玆蓋生挺異質早自得師受知旣深期許甚大以上蔡切問近思之資做伊洛居敬窮理之學其操履之篤也則容儀修整尺度謹嚴終日危坐儼然若對趙神明其製行之嚴也則律身嚴若動有繩墨閨門肅穆儼若朝廷蔬盤火布貴猶不繼左經右史樂而有餘其成德之粹也則望之若秋霜烈日截然難犯卽之如春雲瑞旭溫然可愛言笑樂易開心見誠崖岸之行矯激之事亦不屑爲也常以爲直之一字聖賢相傳之心法朱夫子所謂天地之所以生萬物聖人之所以應萬事一直字而已者其義大矣楚山付托之旨訣亦不外此嘗書揭一直字於屛障朝夕寓目曰老來無他見得只覺得此箇道理參前倚衡雖欲離去而不可得也此皆澔學問事業之大略也其一言一行一功之所以輝暎於耳目矜式於斯世者臣等固不敢一一縷陳於宸嚴之下而顧其成就之粹美也若玆大體之崇深也若玆其所以主張斯文救護世道之功又實先正後一人而已眞不負師門一片老婆苦心而師門金湯之托未嘗不眷眷於澔則俎豆崇奉之擧正出於一世之公議雖別創揭虔之所永寓尊慕之誠朝廷亦將不禁於有禁之中特許其可許之請況此忠州之樓巖書院迺文正公腏享之所而卽澔生居終老之地也澔沒之年丁巳公議齊發以爲不必別建祠屋而配食於此師生竝侑有若升堂對講無礙於令甲允合於義理且澔與文忠公臣閔鼎重文純公臣權尙夏俱是文正之高弟世稱程門之楊謝考亭之黃蔡而閔鼎重則建院之初同時配享權尙夏向在乙巳亦已疏請躋配到今澔之竝配尤豈非次第應行之典乎因而相率仰籲而伊時適値他請額之紛紜聖批一例難愼嗚呼穹昊有感格之道至誠有必通之理誠使臣等更暴忱悃明白開陳使我聖祖明燭斯人斯德無愧已配之兩賢舊廟配食不比新建之有弊則將不待言終辭訖而必得開允之音矣臣等徒知瀆擾之爲懼縮伏至今此則臣等之罪也嗚呼今距澔之世已五十有餘年矣斯文之付托無人世道之擔當無人士氣消沮儒化不振人不知尊攘之爲何等義理懲討之爲何等事業玆迺我聖上所以感慨於世敎之日弛而斯文之靡托者也臣等玆敢相率來籲以俟明命伏願殿下特察臣等所言之非私俯諒臣等所請之有據亟賜兪允以彰國家崇德象賢之義以作士林瞻仰依歸之所千萬幸甚臣等無任瞻天祈懇之至答曰省疏具悉疏辭下該曹稟處
정조 19년
乙卯四月初四日午時上御便殿禮房承旨入侍時行左承旨李晩秀假注書趙台榮記注官金錫泰記事官吳泰曾以次進伏訖上曰戶曹判書入侍出榻敎賤臣承命出與戶曹判書李時秀偕入進伏上曰今此祭器之造成可謂速了矣時秀曰器數不多故不至稽滯矣上曰工匠等自本曹分等施賞後草記可也命退諸臣以次退出
정조 19년
乙卯四月初四日申時上御重熙堂同副承旨來待諸臣入侍時同副承旨李肇源假注書趙台榮記注官金錫泰記事官吳泰曾正言金羲淳副司果朴鍾淳以次進伏訖上曰三馬牌入之肇源跪進之上命羲淳進前親授之仍命羲淳先退上曰三馬牌入之肇源跪進之上命鍾淳進前親授之仍命鍾淳先退命以承旨房望書傳敎曰右尹李奭祚除授命退承史以次退出
정조 19년
乙卯四月初四日酉時上御重熙堂右副承旨入侍時右副承旨鄭尙愚假注書申在祿記注官金錫泰記事官吳泰曾以次進伏訖上曰韓致應入侍賤臣承命出傳與前校理韓致應偕入進伏上曰三馬牌一部捧入上曰注書爲誰尙愚曰新及第申在祿矣上曰住在何地尙愚曰京籍矣上曰卿宰罷削人敍用事已有下敎矣鄭昌順何以獨漏乎尙愚曰聞吏判姑使勿論矣上曰原單中改付標以入可也上曰洪良浩亦在未蒙敍申乎尙愚曰此則削黜故不當入於罷削人敍用矣上命退承史以次退出
정조 19년
乙卯四月初四日初更上御重熙堂坐直承旨入侍時同副承旨李肇源假注書趙台榮記注官金錫泰記事官吳泰曾以次進伏訖上曰右承旨緣何違牌耶肇源曰聞右承旨家在城外之故承牌詣闕也已値門限不得不違牌云矣命書傳敎曰行右承旨李奭祚以其地處年今八十有三而僅爲亞尹今日特除承宣不拘年限者兼爲尊年也今聞寓在西城外騎馬承牌未趁門限至於違召云待明日差晩更爲牌招命退承史以次退出
정조 19년
行都承旨李祖源坐行左承旨李晩秀坐右承旨未差左副承旨申獻朝坐直右副承旨鄭尙愚坐直同副承旨李肇源坐注書鄭文始病一員未差假注書趙台榮仕直李泳夏仕事變假注書金秉淵仕
정조 19년
藥房提調臣沈頤之副提調臣李祖源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
鄭尙愚以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
李肇源啓曰大司憲金履禧未肅拜執義宋煥箕掌令李城輔在外掌令韓用鐸雜科進去持平李羲甲呈辭持平申鳳朝未署經監察茶時之意敢啓傳曰知道
정조 19년
李晩秀啓曰明日再明日泰陵忌辰祭齋戒正日相値視事頉稟之意敢啓傳曰知道
정조 19년
鄭尙愚啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 19년
傳于鄭尙愚曰軍士房承旨入侍
정조 19년
傳于申獻朝曰工房承旨入侍
정조 19년
傳于李晩秀曰儀軌堂上入侍
정조 19년
假注書申在祿有頉代以李泳夏爲假注書
정조 19년
右尹前望單子入之金履翼落點
정조 19년
有政吏批判書尹蓍東參判黃昇源進參議未差行都承旨李祖源進以李奭祚爲工曹參判方易爲禮曹佐郞趙雲祥爲朔州府使尹範益爲咸從府使
정조 19년
兵批判書沈煥之參判趙鎭寬參議沈鏗病參知李廷顯入直進右副承旨鄭尙愚進副司直鄭昌順金載翼安策副司果沈興永李景溟李貞運
정조 19년
兵曹口傳政事以宋文奎爲五衛將
정조 19년
李祖源以弘文館言啓曰校理崔獻重修撰申大尹副修撰徐有聞旣有只推之命竝卽牌招察任何如傳曰允
정조 19년
以校理崔獻重修撰申大尹副修撰徐有聞牌不進罷職傳旨傳于李肇源曰只推
정조 19년
鄭尙愚以兵曹言啓曰今日人定傳呼之後更鼓未下之前乃有徑打人定之事打鐘之必待下漏者自是不易之定規法意何等嚴重而不待更漏徑先打鐘事未前有萬萬驚駭當該習讀官令該府拿問定罪漏局官之不卽來告亦甚稽緩一體勘律何如傳曰習讀官嚴棍懲勵禁漏官則在處僻遠分揀可也
정조 19년
鄭尙愚以兵曹言啓曰本曹草記不待更漏徑先打鐘習讀官拿處禁漏官一體勘律事批旨內習讀官嚴棍懲勵禁漏官則在處僻遠分揀可也事命下矣依傳敎當該習讀官李烜嚴棍十五度之意敢啓傳曰知道
정조 19년
鄭尙愚以兵曹言啓曰景福宮衛將金重麗除授在外過限未上來依法典改差何如傳曰允
정조 19년
申獻朝以戶曹言啓曰奉朝賀金鍾秀戶奴呈狀內以爲乙巳年恩賜田畓九十結內三十結前已受出六十結姑未望呈矣全羅道全州慶尙道尙州蔚山寧海陜川等地數外官屯順興眞寶等地加耕處限六十結今方受出尺量計料出給公文之意入啓發關該道云折受之規望呈該道關問虛實待成冊上來後入啓折給而無論宮房營門衙門及朝臣別賜與以土地爲名者若無啓下文書則不得行會曾有飭敎定式自臣曹有難擅便行會而事係大臣賜與何以爲之乎敢稟傳曰卽爲査實劃送後狀聞事分付可也
정조 19년
鄭尙愚以觀象監官員以領事提調意啓曰今番陰陽科入格人前直長宋啓濂令該監收用事命下矣修述官有闕代塡差之意敢啓傳曰知道
정조 19년
鄭尙愚以義禁府言啓曰時囚罪人朴宗福依下敎姑放之意敢啓傳曰知道
정조 19년
鄭尙愚以義禁府言啓曰淮陽府使朴師轍咸興中軍韓師貞高山察訪申史澳拿問處之事傳旨啓下矣朴師轍申史澳俱在任所云依例發遣府書吏羅將竝拿來韓師貞亦在任所云發遣府書吏交代後拿來何如傳曰允高山察訪咸興中軍大禮當前事過後拿來可也
정조 19년
刑曹啓目粘連全羅監司李書九發緘推考罪杖一百收贖公罪施行何如判付啓依允爲旀公議各減一等爲良如敎又啓目粘連主推官中和府使尹恒儉同推官祥原郡守崔廷岳等發緘推考罪各笞五十收贖公罪施行何如判付啓依允爲旀功減一等爲良如敎
정조 19년
乙卯四月初五日寅時上御誠正閣藥房入侍時藥房提調沈頤之副提調李祖源假注書趙台榮記注官金錫泰記事官吳泰曾直閣李始源醫官柳光翼金光國周命新李敬培李周憲張宅祚吳仁豐丁希泰以次進伏訖頤之等進奏曰近日朝晝異候此時聖體若何上曰一樣矣頤之等曰王大妃殿氣候若何上曰一樣矣頤之等曰惠慶宮氣候若何上曰一樣矣頤之等曰元子宮氣候何如上曰連爲好在矣頤之曰醫官今旣待令使之入診何如上曰置之上曰老人承旨承牌入來時肩輿卿其送之耶熙之曰俄果送之矣上曰李奭祚地處優可爲承宣矣頤之曰以其地處則足爲承旨矣上曰提調與副提調是同庚而今年與他有異其生日欲給食物矣聞林道浩李鼎揆生日已過云道浩則自戶曹食物題給後啓目鼎揆則家在嶺外云自政院下諭道伯食物使之題給可也上曰同副承旨入侍出榻敎上曰右副承旨入侍出榻敎上曰左副承旨入侍出榻敎賤臣承命出傳左副承旨申獻朝右副承旨鄭尙愚同副承旨李肇源進伏命讀各房公事仍書判付訖命退諸臣以次退出
정조 19년
乙卯四月初五日午時上御重熙堂右承旨工房承旨入侍時行右承旨李奭祚同副承旨李肇源假注書李泳夏記注官金錫泰記事官吳泰曾以次進伏訖上曰右承旨還鄕時自畿營給雙轎沿路延候等節各別申飭亦令華城留守先知此意六角之前導茶啖之供饋另念擧行事分付可也上敎奭祚曰寢啖何如奭祚曰眠過半夜食近半升矣上曰還鄕當在何時奭祚曰鄕廬已爲風雨所壓今已僦居城西草屋矣上曰今之所住非借寓乎奭祚曰然矣上敎肇源曰俄者下敎雙轎六角等事今無所施置之可也上敎奭祚曰稔知大策之熟工用工果如何奭祚曰爲科臼之用不無鉛槧之工而文莫猶人矣上曰聞有所輯冊子予已謄置矣奭祚曰此亦科臼所用類聚文字巾衍之藏至於上徹不勝惶悚而但此非正本矣上曰更有他本而果爲幾卷奭祚曰當爲四卷猶未及訖工矣上敎肇源曰令戶判優給紙筆墨以爲脫藁之地可矣上曰使卿今日便輿造朝蓋聞昨日騎馬承牌道發眩氣故也上曰朝賜蔘茶乃是尊年之意而卿則洪奉朝賀同甲也上曰精神何如奭祚曰已無餘地矣上曰與李壽咸爲幾寸親奭祚曰臣之七寸叔也上曰承宣之祖官至何品奭祚曰臣之祖六十六登科年八十三而官右尹矣上曰能書傳敎乎奭祚曰似不能矣上曰旣爲承旨矣試書一傳敎此亦職耳仍命書傳敎曰政官牌招開政上曰見其運筆眼力尙好矣八十之老能書傳敎誠異事也上授簡奭祚使之賦詩奭祚諦思未久援筆書進曰出天聖孝準東海海屋仙籌耀萬斯神桃和釀成春酒歌侑魯人壽母詩上覽訖稱可命奭祚先退仍敎曰出憇政院當有宣饌今日政又當爲參判肅謝後早歸可也上敎肇源曰老人出去時多給院隷雖藍輿之前亦作前導左右擁衛先後呵護以作里巷榮耀可也上曰承旨將爲參判其肅拜時只爲大殿肅拜而亦再拜而止也命書傳敎曰八十三歲承宣在銀臺可謂稀有之事承宣之祖故宰臣亦於八十三歲爲右尹云而其加資以慶禮時相禮爲之逢今年見其人之孫而承宣又爲甲寅慶科甚爲奇異然勢難責之以夙夜之勞欲一召見後許遞矣及其登筵周旋奏對無異年少者傳敎之承書筆力遒勁又以二句詩製進於卽席亦皆自書又聞方有撰次之書四卷欲伸報效之忱爲言稔知其富於文辭猶未料精力之若是不衰以乞言之義所撰冊子待脫藁進呈仍饋茶啖使之歸家行右承旨李奭祚今日政閑局亞卿擬入事分付仍命退承史以次退出
정조 19년
乙卯四月初五日未時上御重熙堂軍士房承旨入侍時右副承旨鄭尙愚假注書趙台榮記記官金錫泰記事官吳泰曾以次進伏訖上曰政院使令多數入之陰陽科入格人呼新來可也賤臣承命出分付尙愚呼陰陽科入格人新來數帀訖上曰使諸人進於階上姓名及親族承旨問奏可也入格人崔載完全日煥李榮運韓廷禹金履義宋啓濂崔慶玉金漢迪安圭祥等以次進奏姓名親族訖上敎啓濂曰爾祖今番加資之後得拜僉知乎啓濂曰未經僉知矣命書傳敎曰今番回榜老人雜科出身年八十歲人通政宋文奎許令唱名於今式年而依舊例給花一枝依新式特加一資矣今聞渠是陰陽科人而其孫又參其榜亦可謂稀矣加資之後未付僉樞云五衛將作窠令該曹口傳擬入其孫令該監收用命退諸臣以次退出
정조 19년
乙卯四月初五日申時上御重熙堂左承旨坐直承旨儀軌堂上入侍時行左承旨李晩秀右副承旨鄭尙愚假注書趙台榮記注官金錫泰記事官吳泰曾儀軌堂上李家煥以次進伏訖上敎家煥曰凡例諸堂分掌編正乎家煥曰然矣上曰所纂冊子當至幾卷乎家煥曰姑未的知而似不下十冊矣上曰何至此多家煥曰此書刊印之後爲後日按行考據之文跡不敢不詳故如是浩多矣上曰何間當就緖乎家煥曰擬於今月內出草而未敢質定仰對矣命尙愚書公事判付訖命退諸臣以次退出
정조 19년
行都承旨李祖源坐行左承旨李晩秀坐右承旨申獻朝坐直左副承旨兪漢寧坐右副承旨鄭尙愚坐同副承旨李肇源坐直注書鄭文始病一員未差假注書趙台榮仕李泳夏仕直事變假注書金秉淵仕
정조 19년
鄭尙愚啓曰大司憲金履禧未肅拜執義宋煥箕掌令李城輔在外掌令韓用鐸雜科進去持平李羲甲呈辭持平申鳳朝未署經監察茶時之意敢啓傳曰知道
정조 19년
李晩秀啓曰永興本宮修理移安還安祭祭文當爲製進藝文提學李秉鼎卽爲牌招何如傳曰允
정조 19년
傳于李晩秀曰去三月朔親試新舊抄啓文臣講製射明日爲之處所丹楓亭爲之
정조 19년
申獻朝啓曰明日抄啓文臣課講何承旨進去乎敢稟傳曰都承旨進去親試試所則右副承旨進去試射試所則左承旨進去
정조 19년
備忘記司謁有闕代司果趙光國除授
정조 19년
李晩秀以奎章閣言啓曰初九日咸興永興兩本宮衣幣香燭親臨封裹時齋宿處所以何處爲之乎敢稟傳曰摛文院及大酉齋香燭衣幣祭器分所奉安齋宿處所從便爲之於閣內而封裹時及奉詣時時原任閣臣進參可也
정조 19년
傳于鄭尙愚曰初九日齋宿時侍衛別雲劍外入直擧行翌朝親傳及祗送時則侍衛全數磨鍊祗送處所以摛文院大門外爲之時原任大臣閣臣及宗親文蔭武二品以上亦爲參班事分付陪詣香官及禮堂齋宿於摛文院近處事分付初十日十一日祗送班應參諸臣亦於本司及公廨齋宿事令政府樞府知悉擧行
정조 19년
傳于李肇源曰承旨前望單子入之待下批牌招察任
정조 19년
傳于鄭尙愚曰摠管前望單子入之待下批牌招察任
정조 19년
摠管前望單子入之洪檍李致中申大顯柳鎭恒申應顯落點
정조 19년
鄭尙愚啓曰新除授都摠管洪檍方在被謫蒙放中何以爲之敢稟傳曰蕩滌敍用
정조 19년
以去正月十一日日次專經文臣殿講今四月十一日日次專經文臣殿講去二月文臣製述取稟傳于李晩秀曰今朔日次儒生殿講日同爲設行處所便殿爲之十六日日次儒生殿講依例爲之上齋生應製亦依近例爲之到記自今日朝食堂次次收捧事亦爲分付
정조 19년
以去正月十八日專經武臣殿講今四月十八日專經武臣殿講取稟傳于鄭尙愚曰十三日爲之以射代講今年則朔試射尙不爲之射藝之抛棄可知若或未滿四矢當別般嚴處預令兵判及訓鍊院堂上其中年多者工程之下愚兵判訓將別爲抄出臨時微稟事分付今春以後果然暇隙則少而苟欲爲之豈無其日朔試射之尙不設行是豈勸勵之道乎當該判堂推考正月以後各朔之射今月內一竝準此擧行而規矩則今朔外以柳葉箭五巡試取每朔五巡內無分者決棍三度此後切勿如是抛棄事嚴飭兵曹自今爲式當朔內如不設行依武臣堂上及文臣朔試射例以不得設行之意每於暇日草記以爲提飭之地
정조 19년
以工曹坐不坐單子傳于李肇源曰雖是閑司不可瘝曠新資必多未經之人在外參議許遞後日政差出
정조 19년
以漢城府坐不坐單子傳于李肇源曰向者下敎不可但以昭晣言之到今情勢初無可論設有見欺之事欺者非乎見欺者非乎所取於此重臣者正在於此等處不然則遇卷三十年何如是隨事拯拔乎在重臣道理但當感激恩遇身不已有豈敢又爲懸病於坐不坐之單乎事體所在極爲寒心判尹具庠從重推考牌招行公
정조 19년
鄭尙愚以備邊司言啓曰各處燈竹之侵索竹契事詳細査實於該貢人仍爲取見冊子則宗廟守僕處秋冬等例下桶竹四箇永禧殿守僕處四箇司謁金興大處五箇張光益處五箇司鑰尹昌烈處二十五箇木一箇尹長裕處二十五箇李元祥處十五箇木一箇白景采處五箇朴德基處五箇孫宗秀處五箇李命祐處五箇金德文處五箇金益重處五箇林益炫處五箇崔得大處五箇崔昌祿處五箇姜大輝處五箇一番庫直處十箇二番庫直處十箇三番庫直處十箇二郡主房一百二十箇木四箇月城尉房十箇尙衣院書吏處年例藍染竹例下二箇禮曹書吏處秋等例給二箇義禁府羅將處四十箇成均館大廳直處六箇李都正家下隷處二箇矣更以年復年朝家申飭何等嚴截而又有此肆然犯科緣何委折之意査問於該貢人則以爲近年以來朝家嚴飭之下各處勒取之弊雖幸止息顔面所拘或不無私相借給之事而皆在再昨日捧甘以前捧甘以後則實無所犯云各處燈竹之勒借於竹契者實爲該貢人難支之弊自本司奉朝令前後甘飭不啻嚴截而掖屬官房各該司下隷之種種侵索登諸冊子者雖有多少之別犯科則若是狼藉臣等不善甘飭之罪不勝惶恐而無論與受冒犯之罪俱極痛駭貢人雖以再昨捧甘前爲言此事申飭非創於今番則其所爲說亦甚窘遁當該司謁司鑰及各宮房所任各該司吏隷該貢人竝令攸司從重嚴勘其中不飭之官貢捧現告拿問處之何如傳曰近來紀綱之蕩然此雖微事亦足推知旣有一番飭禁則但當久久遵守何必番番提飭然後法可立而令可行乎紀綱之如此豈特卿等不善甘飭而然年前飭禁至嚴則提敎之前不能提飭難免其責當該有司堂上推考而其間入坐者不爲行公者傳旨分揀今番現發之處皆零星而掖庭署所爲最爲痛駭當該掖屬等令該曹各笞五十收贖徵給於貢人處此後卿等更爲廉問如或犯科別般徵罪可也
정조 19년
禮曹啓目粘連啓下是白有亦因忠淸道儒生閔爀洙等上疏疏辭下該曹稟處事批下敎是白置觀此上疏則請以文敬公鄭澔配食於先正臣文正公宋時烈所享樓巖書院矣澔以剛方之資正大之學師事先正終身遵守者實惟在於一直字相傳之訣以之眞誠衛道正色立朝純忠大節炳烺挺特斯文賴以增重義理得有闡明肆先朝垂諭比之於泰山北斗聖明曠想褒之以白髮丹心親撰祭文奬諭隆重瞻聆所及莫不聳動今玆樓巖之院旣是先正腏享之所又在鄭澔舊居之里則院宇新創雖係朝禁追配事體容有差別況以澔學問事業尙無一區俎豆之奉則配食是院不但公議之攸同亦有近例之可據今此疏請配享一款特令許施恐有光於昭代象賢之盛典是白乎矣事係特恩臣曹不敢擅便上裁何如判付啓追配之典在所難愼而是人之是院是祔百人雖難愼是人則當耳故相閔鼎重故儒臣權尙夏同配追配之時此大臣以在世之致未及竝擧則至今不論於同侑者不惟士林之欠事亦關朝廷之闕典諸儒疏請尙云晩矣依回啓施行追配日遣官致祭於本祠爲良如敎
정조 19년
鄭尙愚以刑曹言啓曰司諫院掌務書吏朴遇豐依下敎刑推二次後全羅道羅州牧智島爲奴定配卽爲押送之意敢啓傳曰旣施一次之刑雖不發配後當知戢定配分揀可也
정조 19년
乙卯四月初六日卯時上御重熙堂右副承旨入侍時右副承旨鄭尙愚假注書趙台榮記注官金錫泰記事官吳泰曾以次進伏訖上曰同副承旨入侍出榻敎賤臣承命出傳同副承旨李肇源進伏命書傳敎曰今二十六日卽永興本宮行禮日也豐沛父老當令參班於行禮之時嘗聞咸興本宮有豐沛樓而每當時節祀享父老士民以至童穉皆許樓下瞻望享禮之順成以爲例況是地是禮之行於是年而是地之父老士民至于童穉勿禁來觀於門外事預爲分付道臣仍令奉命大臣知悉本府儒生以齎去之御題大臣試士捧券上送武士則柳葉箭三中以上六兩百三十步俱入者直爲賜第呼新來後以其姓名狀聞以爲給帖之地柳之貫邊六之百二十步俱入者直赴會試亦爲狀聞給帖柳之二中六之百十步俱入者以會簿穀分等施賞後開錄狀聞日字則二十一日以後至二十六日其間多閑暇之日此各日中從便試取事奉命大臣亦爲知悉同是豐沛且況興王肇創之地也咸興府儒武試取亦依永興規矩爲之施賞準此而咸聚永興試取事分付父老則永興禮成日大臣禮堂與方伯設養老之宴以饋之年歲職名追後狀聞咸興父老則道伯還營後擧行亦爲秩秩區別狀聞事分付命退承史以次退出
정조 19년
行都承旨李祖源坐行左承旨李晩秀坐右承旨申獻朝坐左副承旨兪漢寧坐直右副承旨鄭尙愚坐同副承旨李肇源坐直注書鄭文始病一員未差假注書趙台榮仕直洪奭周仕事變假注書李游夏仕
정조 19년
李肇源啓曰大司憲金履禧未肅拜執義宋煥箕掌令李城輔在外掌令韓用鐸雜科進去持平李羲甲呈辭持平一員未差監察茶時之意敢啓傳曰知道
정조 19년
鄭尙愚啓曰來十一日朝參日次而兩本宮躋享告由祭香祝親傳祗送相値頉稟之意敢啓傳曰知道
정조 19년
李晩秀啓曰來十一日輪對日次而兩本宮躋享告由祭香祝親傳祗送相値頉稟之意敢啓傳曰知道
정조 19년
傳于李祖源曰抄啓文臣中時帶臺職人許遞使之應試
정조 19년
兵曹口傳政事副司果申鳳朝
정조 19년
傳于鄭尙愚曰自今日至初九日弛禁事分付巡邏營門
정조 19년
李晩秀啓曰禮曹判書閔鍾顯依下敎來待矣傳曰入侍
정조 19년
假注書李泳夏有頉代以洪奭周爲假注書
정조 19년
事變假注書金秉淵有頉代以李游夏爲事變假注書
정조 19년
以假注書望筒傳于李祖源曰洪奭周本職改差其代次次陞付差出
정조 19년
吏曹兵曹佐郞崔光泰仍任事承傳
정조 19년
以慶尙監司趙鎭宅狀啓薦新生竹笋限內不得封進惶恐待罪事傳于李肇源曰勿待罪事回諭
정조 19년
傳于李肇源曰八叉佳手古有其人酉初出題戍刻前製進賦圓百句律排五十韻如此奇才雖謂之八叉未爲夸情初因射不開弦使之罰巡二千而詩賦若趁限居最則蕩滌成篇而未趁限則減三之二事言於渠輩矣律詩二下黃基天賦二下權晙罰射勿論內下衣次及筆墨賜給賦三中柳台佐三下金熙洛各內下紙筆墨分等賜給而罰射亦竝勿論次上洪樂後差逾時限而亦能成篇射減二十分之九以二百巡習射事分付
정조 19년
吏曹口傳政事以李源爲會寧府使李邦運爲穩城府使
정조 19년
鄭尙愚以左邊捕盜廳言啓曰自刑曹移送罪人連伊嚴囚本廳之意敢啓傳曰遠島爲婢定捕卒押付可也
정조 19년
鄭尙愚以左邊捕盜廳言啓曰罪人連伊移囚本廳後草記傳曰遠島爲婢定捕卒押付可也事命下矣謹依下敎罪人連伊卽定捕卒押送黑山島爲婢之意敢啓傳曰知道
정조 19년
乙卯四月初七日卯時上御丹楓亭抄啓文臣親試試射入侍時行都承旨李祖源行左承旨李晩秀右承旨申獻朝左副承旨兪漢寧右副承旨鄭尙愚同副承旨李肇源假注書趙台榮李泳夏記注官金錫泰安經心以次侍立訖上具平戎服乘輿出萬八門駕至保定門外命五衛將宋文奎進前敎曰回榜之歲祖孫同科誠是稀事而可謂福人也早卽退出而肅拜則以尊年之義除之矣又敎文奎曰子孫幾何文奎曰有二子一孫矣命文奎退出駕至明光門外敎尙愚曰禮判使之來待可也仍詣丹楓亭降輿陞座訖引儀引試射試官原任直提學李秉模原任直閣尹行恁直閣李始源戶曹判書李時秀行副司直李益運副司直洪義浩親試試官檢校直提學徐有防原任直提學徐龍輔鄭大容原任直閣金勉柱及抄啓文臣行四拜禮諸臣以次進伏訖有防曰抄啓文臣中李基慶趙得永宋祥濂洪樂浚四人皆以情勢不進云矣上曰李基慶趙得永之尙今引義亦甚過矣使卽入來洪樂浚宋祥濂亦令申飭進參可也台榮承命出傳上曰禮判入侍台榮承命出與禮曹判書閔鍾顯偕入進伏訖秉模曰早朝動駕聖體若何上曰一樣矣上敎秉模曰昨日所下永興咸興儒武試取事傳敎卿果見之乎秉模曰見之矣上曰亦已知委於該道乎鍾顯曰自臣曹已爲知委矣上曰今番兩本宮躋享之禮卽是莫重莫大之盛擧也設科取人以爲慰悅烏可已乎秉模曰誠如聖敎矣儒生試取日字則參互事勢以二十二日爲之然後似無掣礙矣上曰以此日定行可也上敎秉模曰北路儒生功令之業果爲可如秉模曰工於疑心者頗多而詩與策問亦有能之者矣至於試紙則使之自備似好矣上曰以大好紙自備應試事分付可也上又敎秉模曰武科規矩亦似稍難如或未準科規而至於闕榜之境則大臣旣承筵敎只就其居首者直赴殿試仍爲狀聞可也鍾顯曰北道各陵寢奉審例於五年一次爲之而當次則在於明年矣臣旣下往仍爲奉審似爲便當矣上曰仍行奉審可也然而本曹下屬之到處懲索貽弊不少今行則各別申飭可也鍾顯曰臣亦爲此弊本曹下屬初不帶去矣上命書傳敎曰咸興本宮及本道各陵寢禮堂例爲奉審而年次在明年禮判旣以永興本宮獻官進去禮成後進詣咸興本宮及各陵寢奉審若此則咸興養老宴禮判亦當主其禮而須於豐沛樓設行竝以此意預爲分付道臣鍾顯曰香祝陪進時外邑擧行例以校生陪進至邑站五里亭後始以香亭子奉安今番亦依此爲之乎上曰今亦依此爲之可也鍾顯曰今此永興本宮追躋時四月別大祭當同爲設行矣祭品器數依咸興本宮器數然後兩室陳設始可容排而事係莫重祀典下詢大臣處之何如上曰大臣之意何如秉模曰祭品器數事係莫重而咸興本宮祭儀肇自國初則永興本宮今番祭享時器品之依咸興本宮器品陳設恐無未安之端矣上曰依爲之出擧條鍾顯曰初十日咸興永興本宮衣幣香燭祭品親傳時十八日永興本宮修理移安告由祭香祝亦爲親傳事命下矣謹考兩本宮儀式則封裹後只有祗迎之節而今番則事體自別又有特敎親傳節次自臣曹磨鍊儀注中而以先傳衣幣次傳香燭次傳祭品次傳修理移安告由祭香祝此外新造祭器寢帳面帳次緞品仰遮油芚同時齎奉之意詳細磨鍊以入何如上曰依爲之出擧條鍾顯曰謹考兩本宮儀式則告由祭時用樂獻幣不爲磨鍊矣今二十一日咸興永興兩本宮告由祭用樂用幣之節何以爲之乎上曰用樂用幣可也出擧條鍾顯曰初十日咸興永興兩本宮衣幣香燭祭品旣有親傳之命矣十八日永興本宮修理移安告由祭香祝一體以親傳磨鍊乎上曰依爲之出擧條鍾顯曰北路各陵寢及咸興本宮禮堂奉審事命下矣永興濬源殿則旣是本宮不遠之地大臣或當進詣奉審故敢此仰達矣上曰依爲之出擧條鍾顯曰咸興永興同是豐沛特設養老之宴以饋之年歲職名追後狀聞事命下矣兩邑參宴人年歲以何爲限乎上曰朝官則年七十以上士庶則年八十以上參宴至於六十一歲人則無論朝官士庶皆令參宴一依今春華城例爲之之意分付可也出擧條有防曰自京畿至華城設撥傳命事已有成命矣撥將今方自臣營差出而報兵曹啓下及瓜限等事一依西路撥將例定式施行何如上曰依爲之出擧條命書傳敎曰雜科試官沈煥之聞有實病云試官前望單子入之待下批使之進去開場命書榻敎曰未肅拜兵曹佐郞改差前佐郞崔光泰仍任上命有防書親試書題賦意豁如也表擬漢群臣賀意豁如也上曰崔光泰以表應試申鳳朝以賦應試其餘文臣則自願赴試而東賦西表使之分班製進可也應試文臣等各就次訖權晙等八人自東而趨西上曰初赴東班忽赴西班擧止甚駭然不可無罰八人等更以意豁如也爲題使之製進五十韻律詩可也仍命諸文臣應射副司果李錫夏等以次應射各試貫革五巡訖上曰鄭取善之前此飭敎何如而不思淬礪自效今此試射又至無分渠若有一分嚴畏略加肄習則豈至於此也射則姑舍講果突誦否問於渠以奏可也尙愚承命出問取善訖回奏曰僅讀論語七卷云矣上命書傳敎曰文臣而不文其可謂之文臣乎前此寬恕出於念其祖之意而飭敎何等截嚴則如有一分嚴畏之心痛自悔責刻苦做工以對揚作成苦心而今日試問其所蔑劣甚於不飭之前渠是何人獨無懼怯況名之曰文臣以文爲恥所當依先甲之諭削其科懲他而更申三令之義姑且咨且者非爲渠也念其祖也抄啓文臣鄭取善分館以芸閣施行爲先北靑府定配四書三經具音釋依治經例突誦然後令地方官捧講七書純通報于巡營道臣更爲試講亦皆純通具由狀聞給由上送又令內閣捧講俱通啓稟放釋雖一書未越還發配所事分付上敎尙愚曰諸文臣之試射更以小布十巡應射而其中不能成樣者使之自量而各懸自不可也尙愚承命出傳訖上曰懸自不者果爲幾人尙愚曰爲十七人矣上曰其中趙得永則果有自來情勢金熙周旣是嶺人申鳳朝年已向衰此人等之不能肄習容或可恕竝爲分揀於現告中其餘諸人則出付各營使之限二千巡習射而一日準五十巡爲限而一或慢忽則該將臣亦當勘罪惕念擧行事嚴飭可也上又敎曰課講則諸文臣多帶謄錄郞廳者必不能勤讀姑爲停止親試則限以明日午時可也假注書洪奭周進伏訖上曰諸文臣射畢後能射武臣使之自願應射可也錫夏等以次各試小布十巡訖上曰宣傳官等近不肄射云使之應射可也宣傳官梁埉等以次各試五巡訖上曰五巡不滿五矢者幾人乎尙愚曰七人矣上曰名以武臣五巡不滿五矢極爲駭然當該宣傳官一竝拿入宣傳官柳命源等拿入訖上曰今番則欲爲嚴處而見今齋日不遠凡於不緊公事不欲爲之故姑爲參酌且以三令五申之意特爲寬恕若於晦日更試又復如此則嚴棍汰去斷不可已也爾等若甘心於嚴棍汰去則已不然則須各惕念另加肄習也仍命拿出訖上敎奭周曰領相還第後無恙乎奭周曰所患膈氣一樣矣晩秀曰抄啓文臣試射自不者有習射二千巡之命矣其中有時帶謄錄郞廳者恐不無廢務之慮矣上曰使之一半書役一半習射可也上曰自不人中如有能文者則其不能於射容或可恕今日門限前若能製進五十韻排律或百句賦則罰射二千巡竝當蕩減能與不能間自量以對可也副司果權晙副正字黃基天柳台佐洪樂浚金熙洛柳遠鳴姜浚欽曰臣等當試爲之矣上命秉模出題秉模承命書詩賦同題仁者如射上曰限前製進而爲次上以上等然後當爲蕩減罰射若爲次中以下等則只令射二百巡若不能限前製進則當依初下敎盡射二千巡矣時秀曰北關年例御乘馬貿來十邑會寧二匹前已僅僅充數捧上茂山慶源兩邑姑未上來而吉州明川富寧鏡城鍾城慶興穩城等七邑貿來馬七匹臣於昨日看品則體樣短小步品拙劣無一近似近來北邑上來之馬年年苟充漸不如前而未有如今番之甚此皆該邑守令慢不惕念之致前後飭令何等申嚴而其所擧行慢忽如此揆以紀綱萬品駭然上來馬匹雖已退送而此而置之實無以懲礪日後當該七邑封進守令竝先罷後拿何如上曰紀綱所在極爲駭然防禦使及侍從守令拿問嚴處吉州則赴任屬耳前官拿處鏡城則文臣判官何知當該兵使越俸其餘守令竝令兵使拿致營門嚴棍懲礪後復若此卽其地定配事本寺知悉至於會寧貢進之無狀無異於諸邑渠旣濫叨擧行又如許爲先罷黜卽其地定配以懲此輩無嚴之習穩城會寧之代竝令該曹口傳擇差可也出擧條仍命宣饌於諸臣訖上乘輿出靑陽門入保定門還內諸臣以次退出
정조 19년
行都承旨李祖源坐行左承旨李晩秀坐右承旨申獻朝坐左副承旨兪漢寧坐直右副承旨鄭尙愚坐直同副承旨李肇源坐注書鄭文始病一員未差假注書趙台榮仕直洪奭周仕事變假注書李游夏仕
정조 19년
李晩秀啓曰明日咸興永興衣幣香燭親臨封裹再明日兩本宮躋享告由祭香祝親傳齋戒三明日親傳香相値視事頉稟之意敢啓傳曰知道
정조 19년
李祖源啓曰假注書洪奭周事變假注書李游夏時無職名令該曹依例付單職冠帶常仕何如傳曰允
정조 19년
傳于申獻朝曰右承旨入侍傳于鄭尙愚曰右副承旨入侍
정조 19년
傳于李肇源曰雜科出身入侍以香室永興本宮修理移安祭受押單子傳于李晩秀曰親押
정조 19년
以備邊司武郞廳望筒傳于鄭尙愚曰近因慶禮承傳出六之積滯吏曹無甄復之時朴友淵之義盈庫主簿改差此外有地處武弁時在東銓職者竝付備郞後本職改差以爲疏鬱之地事分付
정조 19년
兵曹口傳政事以李弘稷奇彦鼎鄭存中洪仁浩李義直爲都摠管權恢爲副摠管
정조 19년
以寶劍望筒傳于鄭尙愚曰在外摠管許遞口傳差出待下批牌招
정조 19년
兵曹口傳政事以具庠申光履爲都摠管柳焵爲副摠管
정조 19년
吏曹口傳政事以鄭冕綏爲司饔直長沈廷秀爲禁府都事
정조 19년
吏曹口傳政事以金一錬爲慶基殿參奉
정조 19년
有政吏批判書尹蓍東進參判黃昇源雜科進參議未差行都承旨李祖源進以李聖圭爲大司憲李萬榮爲掌令金銑愼性眞爲持平安策爲校理李貞運爲修撰申光河爲工曹參議鄭重祿爲典籍禹成謨爲義盈主簿尹宇大爲柒谷府使
정조 19년
兵批判書沈煥之病參判趙鎭寬入直進參議沈鏗參知李廷顯病右副承旨鄭尙愚進以兵批言啓曰領中樞府事有闕代行判中樞府事金憙依例從座目陞付之意敢啓傳曰知道領府事單金憙訓鍊正柳相亮副司直洪檍安衡稷
정조 19년
以兵曹入直省記傳于鄭尙愚曰玉堂上番仍任前職牌招入直
정조 19년
傳于李肇源曰未肅拜及未署經臺諫許遞前望單子入之持平鄭景祚落點
정조 19년
傳于鄭尙愚曰明日出宮門路以協陽門爲之
정조 19년
傳于李晩秀曰設閣以後選講製文臣旬製月講蓋出作成之苦心而于今十五年之間非無鼓吹之音眉目之作率不免爲藻繢之流所謂差强之癸卯選俚處太俚瑕不掩瑜反或讓一頭於辛丑選之多質餘選皆兩選之藩籬堵墻耳甚至姜祠筆山之說出而文體一下山高高水淸日新新苟又之句出而文體又一下必欲快洗而痛革者豈直爲科券之侈觀誠以文體有關於世道也何幸今選傑然爲人物之冀北崔光泰之每文遍長申鳳朝之得意詞賦金熙周之分日三策如許實才竝湊一選自有掄選以來所罕見又如一刻爲句賦八刻五十韻律每榜必占二等卿相子弟綺紈後生之種種奪袍亦可謂選中之勝事比諸右三人之積累實地不可較診矣昨日親試三題其難難於鑿龍門表居首二下崔光泰賦居首之次二中申鳳朝金熙周可謂不負所知五十韻排律入聲硬韻之居首二下嚴耆已有變夏之效此誠里仁爲美入欄同臭其在爲世道矯文弊之道豈忽激勸抄啓文臣崔光泰特令帶三字銜令該曹口傳啓下仍付僕正見窠申鳳朝金熙周則九仞初簣新印朱書百選各一件先爲賜給嚴耆則射製雙魁俱能率敎內下紙二卷賜給才之能否不係於京鄕冷煖應製每榜居魁金處巖東堂生畫策文壯元李英發講製文臣加抄鐘鼎之家有此該洽之士而年雖少樣不入俗沖澹可喜新及第洪奭周亦爲加抄事令政府內閣知悉
정조 19년
鄭尙愚以吏曹言啓曰新除授朔州府使趙雲祥戶奴呈狀內矣上典本生母今年爲七十六歲法不得赴任依例改差云邊帥之親年七十五歲以上者許遞載在法典今此趙雲祥朔州府使之任今姑改差何如傳曰允城役自有所重履歷則準朔施行可也
정조 19년
鄭尙愚以禁衛營言啓曰今四月初五日初更量訓鍊院主簿朴宗顯幼學鄭在愼本營巡邏被捉當此夜禁至嚴之時身爲朝官作伴犯夜萬萬痛駭朴宗顯移送義禁府依律勘處而鄭在愼係是士子亦令秋曹一體嚴勘以懲日後何如傳曰卿其捉來嚴棍犯夜委折取招草記可也
정조 19년
鄭尙愚以御營廳言啓曰本廳哨官李緯坤身病甚重勢難察任改差何如傳曰允
정조 19년
申獻朝以賑恤廳言啓曰中部金萬年契任掌崔廷得今月初七日本洞路傍得三歲遺棄男兒同里居良女陳召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
兪漢寧以刑曹言啓曰因本曹都囚徒罪人連伊移送捕廳後草記事命下矣依傳敎罪人連伊卽爲移送左邊捕盜廳之意敢啓傳曰知道
정조 19년
校理金銑疏曰伏以臣與左副承旨臣兪漢寧有親査應避之嫌臣所帶春秋兼銜揆以格例在所當遞伏乞聖慈亟令該曹照例遞改以存公格以安私分焉臣無任屛營祈懇之至踏啓字
정조 19년
乙卯四月初八日卯時上御重熙堂同副承旨入侍時同副承旨李肇源假注書洪奭周記注官安經心記事官吳泰曾以次進伏訖上曰右承旨右副承旨率新榜譯科出身入侍右承旨申獻朝右副承旨鄭尙愚譯科出身金守曾尹命喆劉昌祐金漢豐李元祥吳繼淳方重叔邊性求金履勳金祖淳金弼興金道完方泰遂金命錫崔㺾朴綏遠以次進伏訖上曰譯科出身各陳姓名可也守曾等以次進奏姓名訖上曰漢淸蒙倭四學各爲幾人乎尙愚曰漢學十一人淸學蒙學各一人倭學二人云矣上敎尙愚曰譯科出身呼新來仍令先退可也守曾等以次先退上敎獻朝曰承宣之父重臣爲都摠管矣能爲肅謝乎獻朝曰聖恩如天感祝無地而臣父筋力萬無起動之望只自惶蹙而已上曰如或可强則一番肅謝好矣肇源曰今日醫科兩司當爲備員進去而大司憲金履禧未肅拜執義宋煥箕掌令李城輔在外掌令韓用鐸身病猝重持平李羲甲呈辭持平一員未差不得開場云合有變通之道敢此仰達矣上曰山林外竝許遞政官牌招開政差出待下批牌招以爲推移進去之地可也出擧條命書傳敎曰違牌及在外摠管許遞令該曹口傳差出待下批寶劍望筒修正以入仍命退承史以次退出
정조 19년
行都承旨李祖源齋宿行左承旨李晩秀齋宿右承旨申獻朝齋宿左副承旨兪漢寧齋宿右副承旨鄭尙愚齋直同副承旨李肇源齋直注書鄭文始病一員未差假注書具得魯齋宿趙台榮齋直事變假注書李游夏仕
정조 19년
咸興永興兩本宮衣幣香燭封裹罷後內閣政院玉堂藥房口傳問安答曰知道
정조 19년
兪漢寧啓曰大司憲未差執義宋煥箕掌令李城輔在外掌令李萬榮雜科進去持平鄭景祚未肅拜持平愼性眞呈辭監察茶時之意敢啓傳曰知道
정조 19년
以香室二十一日咸興本宮永興本宮躋享告由祭永興本宮修理還安祭二十六日永興本宮躋享大祭受押單子傳于李晩秀曰親押
정조 19년
以忠淸監司李亨元狀啓所斤僉使鄭聖三漕船過境形止不卽報來極爲駭然待畢運嚴棍懲礪事傳于李晩秀曰近來紀綱雖云解弛昨年飭禁何如則名以漕轉焉敢一毫怠忽乎幺麽邊將之爲差員者任意稽報令道臣嚴棍汰職更令廟堂別般嚴飭諸道時遣備郞考察護送之勤慢如有不勤竝與道臣論罪事知悉
정조 19년
李祖源啓曰假注書洪奭周身病猝重勢難察任今姑改差何如傳曰允前注書具得魯仍察
정조 19년
以京畿監司徐有防狀啓判府事李秉模咸興永興兩本宮香祝奉詣時陪行等節竝置之事傳于李晩秀曰陪行及各務差使員依例定送事回諭
정조 19년
吏曹啓目粘連淮陽府使朴師轍病勢雖不至於廢却公務當此巡倉課農之時實病果如道狀論列則難責其臨民課農接待使星罷黜何如判付啓實狀旣如許則雖不可不差代罷黜過矣改差口傳差出當日下送爲良如敎
정조 19년
吏曹口傳政事以鄭澤孚爲淮陽府使
정조 19년
鄭尙愚以兵曹言啓曰今四月十一日咸興永興兩本宮告由祭永興本宮奉安祭香祝親傳後詣闕門外祗送時大次環衛軍兵以幾哨磨鍊乎敢稟傳曰訓將率步軍五哨環衛可也
정조 19년
鄭尙愚以兵曹言啓曰省記之法至嚴且重雖是佩章標之輩固不可額數外無端留宿於闕中苟有所犯其罪豈止於攔入之律乎去夜四更量點閱各處守直則壯勇營奇別書吏金性一兩司奇別書吏崔鳳來被捉於奇別廳矣省記外留宿事未前聞極爲驚駭兩漢出付攸司照法嚴治臣之不能趁卽覺察之罪萬萬惶悚之意敢啓傳曰是豈渠輩之罪乎前此本曹不能察飭而然省記外投宿其弊非今斯今而旣爲草記此後添書於省記可也
정조 19년
鄭尙愚以兵曹言啓曰依下敎抄啓文臣具得魯自今日爲始來留龍虎營使之每日罰射五十巡以準二千巡之意敢啓傳曰知道
정조 19년
鄭尙愚以壯勇營言啓曰依下敎抄啓文臣金近淳姜浚欽自今日爲始本營直房每日罰射二十五巡以準一千巡之意敢啓傳曰知道
정조 19년
鄭尙愚以訓鍊都監言啓曰依下敎抄啓文臣洪樂浚今日爲始使之來留北營每日罰射五十巡以準二百巡之意敢啓傳曰知道
정조 19년
鄭尙愚以禁衛營言啓曰依下敎抄啓文臣宋冕載今日爲始使之來留南別營每日罰射五十巡以準二千巡之意敢啓傳曰知道
정조 19년
鄭尙愚以守禦廳言啓曰依下敎抄啓文臣柳遠鳴今日爲始使之來留新營每日罰射五十巡以準四十日二千巡之意敢啓傳曰知道
정조 19년
鄭尙愚以摠戎廳言啓曰依下敎抄啓文臣鄭魯榮今日爲始使之來留鍊戎臺本營每日罰射五十巡以準二千巡之意敢啓傳曰知道